GCAP ร่วมทุนพันธมิตรจีนปล่อยสินเชื่อผ่านดิจิทัล ตั้งเป้าเปิดให้บริการต้นปีหน้า
GCAP ร่วมทุนพันธมิตรแดนมังกรปล่อยสินเชื่อผ่านดิจิทัล ตั้งเป้าเปิดให้บริการต้นปีหน้า
27 พ.ย. 2561

บริษัท จี แคปปิตอล  จำกัด (มหาชน) หรือ GCAP ระบุว่า บริษัทได้ทำข้อตกลงการร่วมทุน Memorandum of Understanding (MOU) กับบริษัท 9F International Holding PTE. LTD (9F) ซึ่งเป็นบริษัททางการเงินจากจีน เพื่อร่วมมือให้บริการปล่อยสินเชื่อที่เป็นการให้บริการแบบดิจิทัลเลนดิ้ง ซึ่งประกอบด้วยสินเชื่อส่วนบุคคลรายย่อยเป็นหลัก โดย GCAP ถือหุ้นในสัดส่วน 51% และกลุ่ม 9F ถือหุ้นน 49%
โดยการบริหารจัดการจะอยู่ภายใต้การนำของทีมบริหารของ GCAP ส่วน 9F จะรับผิดชอบการร่วมกันจัดหาแหล่งเงินทุน การพัฒนานวัตกรรมใหม่ๆและนำเทคโนโลยี่ที่ทันสมัยมาใช้ในการปล่อยและการบริหารจัดการสินเชื่อส่วนบุคคลรายย่อย คาดว่าจะสามารถเปิดให้บริการกับลูกค้าทั่วไปได้ภายในไตรมาส 2/62
ทั้งนี้ นายสเปญ จริงเข้าใจ กรรมการผู้จัดการ GCAP เปิดเผยว่า หลังจากนี้บริษัทจะมีการประชุมคณะกรรมการบริษัทเพื่ออนุมัติจัดตั้งบริษัทร่วมทุนขึ้นในช่วงกลางเดือน ธ.ค.นี้ และจะยื่นคืนใบอนุญาต Pre Loan แก่ธนาคารแห่งประเทศไทย (ธปท.) พร้อมกับขอใบอนุญาตใหม่ในนามบริษัทใหม่เพื่อดำเนินธุรกิจให้บริการปล่อยสินเชื่อแบบดิจิทัลเลนดิ้ง และเพื่อให้เป็นไปตามกฎหมายของ ธปท.ที่กำหนดให้ 1 บริษัท สามารถดำเนินการได้ 1 ใบอนุญาตเท่านั้น
“วันนี้เราจะมีการหารือกับทางแบงก์ชาติ ถึงการคืนไลเซนส์ Pre Loan เดิม และการขอใบอนุญาตใหม่ โดยเบื้องต้นคาดว่าจะสามารถดำเนินการได้ในช่วงกลางเดือน ธ.ค.นี้ และน่าจะสามารถให้บริการกับลูกค้าได้ในไตรมาส 2/62” นายสเปญ กล่าว
ทั้งนี้ บริษัทคาดว่าจะสามารถเปิดให้บริการกับลูกค้าทั่วไปได้ภายในไตรมาส 2/2562 โดยจะมุ่งเน้นไปยังกลุ่มลูกค้าเก่าก่อน ทั้งลูกค้าเกษตรกร ลูกค้าตลาดไท ตลาดคลองเตย เป็นต้น แต่อย่างไรก็ตามแผนการดำเนินงานดังกล่าวข้างต้นบริษัทจะเปิดเผยอย่างเป็นทางการในช่วงต้นปี 62
สำหรับบริการดังกล่าวจะเปิดรองรับลูกค้า 24 ชั่วโมงตลอด 7 วัน ซึ่งจะขอสินเชื่อเวลาใดก็ได้ โดยลูกค้าจะรู้วงเงิน ดอกเบี้ย และยอดผ่อนชำระต่อเดือนทันทีตลอดเวลา ซึ่งจะเป็นการตอบสนองความต้องการของลูกค้าทั่วไป โดยเฉพาะระดับรากหญ้าในการเข้าถึงแหล่งเงินกู้ได้อย่างรวดเร็ว ทั่วถึง แม่นยำและเป็นธรรม และจะเป็นอีกหนึ่งช่องทางในการสร้างโอกาสให้กับคนกลุ่มระดับล่างที่ไม่ได้มีความพร้อมในการเข้าถึงแหล่งเงินทุน โดยผ่านนวัตกรรมแบบใหม่ที่ทันสมัย ที่สะดวก โดยผ่านโทรศัพท์มือถือ